Milí priatelia,

Komunite Zelenča sa na jeseň nepodarilo pre nepriaznivé počasie zorganizovať brigádu na dosádzanie stromov na hranici katastra Hrnčiaroviec a Zelenča. Je to alej, ktorá je kolmá na hornú hrnčiarovskú cestu. Vysádzanie týchto stromov veľmi pomôže biodiverzite živočíchov a klíme v regióne. Mnoho stromov v chotári bolo vysadených poľovníkmi, predovšetkým vďaka Máriovi Štefánkovi.

Z dôvodu premenlivosti počasia sa rozhodli od januára Filip Reipricht a Milan Drobný sadiť tieto stromy individuálne priebežne, ako mali popri práci čas. Zasadili tak 95 stromov- dub cerový, dub letný, jaseň, javor, hruška planá a jabloň lesná niekoľko štepených hrušiek. Tieto stromky okolo 1m vysoké dopestovali sami zo semienka a škôlkovali ich na rôznych miestach aj vo vlastných záhradách či pod vodojemom, kde ich škôlkoval pán Bór. Stromy taktiež daroval Vladímir Hrčka z Modranky, ktorý ich dopestoval doma. Kríky dodal Vladimír Hagara z Nitry. S pomocou Mareka Vaška a Paľa Hinčeka zasadili ešte 120 kríkov – driene, vtáčie zoby, liesky a hlohy. Skvelá a obdivuhodná práca!!!!!

Tešíme sa, že neboli v tom sami. Pomohli im družstevníci s logistikou, vykopávaním jám, zavlažovaním (bez zabezpečenej poriadnej závlahy nemá v tejto dobe ani zmysel sa púšťať do veľkej výsadby) a dodali slamu pre stromky. Leoš Fialka prispel kolíkmi ku krom. Matej Polčic požičal zatĺkavač kolov.

Veľkú podporu dostali od Petra Šarmíra, ktorý pomohol s prístupovou cestou. Bez tejto cesty by nebolo možné stromy polievať a starať sa o ne.

Finančne podporilo toto vysádzanie Poľnohospodárske družstvo v Zelenči, obec Zeleneč, Komunita Zelenča, pán Lošonský - včelár z Trnavy, Filip Reipricht.

V budúcnosti budú ešte potrebné finančné prostriedky na vysádzanie a servis stromov. Ak by ste chceli prispieť na tieto aktivity môžete tak urobiť na účet Komunity Zelenča prípevkom 2% pre neziskové organizácie. Potrebné údaje: Komunita Zelenča, IČO 51889056, adresa Družstevná 292, 91921, číslo účtu SK688330 0000 0023 015109809 Do poznámky napíšte vysádzanie a servis stromov. Môžete prispieť aj individuálne. O čerpaní týchto prostriedkov budete informovaní cez stránku Komunity Zelenča.

Nadšenie , cit pre prírodu , zodpovednosť a odhodlanosť ľudí dokáže veľmi veľa!!! Teší nás aké množstvo ľudí sa spojilo pre dobrú vec.

MOŽNO BUDE ZELENEČ OZAJ RAZ ZELENÝ.